钦定古今图书集成/明伦汇编/家范典/第029卷 > 朱子全书 > 《陈情疏》任环
## 钦定古今图书集成/明伦汇编/家范典/第029卷 > 朱子全书 > 《陈情疏》任环

奏为恳乞天恩，容令终制，以图补报事：臣因生母赵
氏在家病故，臣闻丧连夜回籍外，续奉总督军务南
京兵部右侍郎兼都察院右佥都御史杨信牌，开称
“留臣夺情。”奉此遵依。窃臣一介草茅，蒙恩作养，叨中
科甲，待罪苏松。顷因倭裔犯顺，作扰东南，当事诸臣，
檄臣驱剿。臣自受檄以来，夙夜惕兢，深以不获讨贼，
贻君父南顾之忧为惧。节幸出师，微有斩获。是皆仰
赖天威显临，妙算弘深之所致也。犬马微臣，惭无寸效，荷蒙圣恩优录，特转今官。臣感激自天，图报无地，
虽尽此生，何能仰酬高厚万一？顾臣不幸，陡闻臣母
之丧。今奉前因，切思当事不避，臣之义也；金革无变，
臣之分也；因时之难，而他托以自诿，臣之所不敢也。
顾臣犬马之愚，衷曲之苦，万不得已而不敢不哀鸣
于君父之前者，臣请冒昧言之。臣父先臣任翱，娶臣
嫡母张氏，中年无子，晚得臣母赵氏，又止生臣一人。
臣任沙河时，臣父在家病故，臣不及见臣父之终，至
今痛恨。犹幸以为臣之二母在堂，得以慈侍。及任苏
州时，臣母俱以老病“侵寻，不获迎养。屡得家书，臣生
母病势日甚一日。彼时即欲陈情求归，缘因寇势方
张，不敢奏请，忍心饮痛，遂至今日。”及思臣母号为生
臣，而实与无臣等。故臣有一官之禄，而不获享其养；
臣有一命之荣，而不获受其封。当其疾也，傍无侍药
之人；比其卒也，敛假他妇之手。病躯委塌，形影自怜，
孤柩“在堂，谁其奠哭？每一思之，情如剜割。”即使臣终
三年之丧，犹抱终天之恨，而又忍情自留，则臣无母
之人，其何敢立于圣明之世耶？况臣嫡母在堂，今年
六十有八，夙病缠绵，危于朝露。闻臣远出，洒泪牵衣，
不忍释臣之手。夫臣之此身，赵生之、张容之，臣之不
孝，已误于赵矣，而又安忍复蹈故辙于张哉！况今东
南寇势亦略少缓，当事诸臣又皆悉心干济。臣之本
家，上无伯叔，下鲜兄弟，存者赖以养生，死者赖以归
土。是臣之此身在外，不足以为有无；而臣之二母，必
得臣而后可以有济也。恭惟皇上道高元极，孝广因
心，凡在臣工，皆得遂其乌鸟之私，而安为子之分。如
臣犬马之愚，衷曲之苦，号“诉无门，而不敢不鸣于君
父之前者，仰赖我皇上高天厚地之恩，有以矜臣之
愚，悯臣之苦耳。伏乞敕该部再行查访，如果臣言不
谬，将臣放回原籍，俾臣终制，则臣举家幸甚，臣愚幸
甚。臣之感恩图报，又岂此生之所能尽哉！臣冒渎天
威，无任恐惧待命之至。